b'\n_START_ARTICLE_\nValmistusvirhe\n_START_PARAGRAPH_\nValmistusvirhe on tuotekappaleita teht\xc3\xa4ess\xc3\xa4 yksitt\xc3\xa4iseen tai pieneen joukkoon tuotteita tullut vika, jolloin tuote poikkeaa hyv\xc3\xa4ksytt\xc3\xa4v\xc3\xa4st\xc3\xa4 laadusta. Tuotantoprosessissa on t\xc3\xa4ll\xc3\xb6in ollut hetkellisi\xc3\xa4 ongelmia. Poikkeamat voivat johtua esimerkiksi heikosta tai toimimattomasta laadunvalvonnasta tai raaka-aineen virheellisyydest\xc3\xa4. Jos virhe kohdistuu kokonaiseen tuotesarjaan, puhutaan rakenne- ja suunnitteluvirheest\xc3\xa4._NEWLINE_Virheiden syiden tyypittelyll\xc3\xa4 ei ole suoraa oikeudellista merkityst\xc3\xa4, sill\xc3\xa4 tuotevastuulaki (694/1990) koskee samalla tavoin ohjevirheit\xc3\xa4, rakenne- ja suunnitteluvirheit\xc3\xa4 sek\xc3\xa4 valmistusvirheit\xc3\xa4. Tuotevastuulaki koskee yksityiseen k\xc3\xa4ytt\xc3\xb6\xc3\xb6n tai kulutukseen tarkoitettuja tuotteita, joista aiheutuu vahinkoa ihmisille tai omaisuudelle. Laissa pidet\xc3\xa4\xc3\xa4n tuotteena my\xc3\xb6s s\xc3\xa4hk\xc3\xb6\xc3\xa4. Laki ei koske tuotteelle itselleen syntynytt\xc3\xa4 vahinkoa, eik\xc3\xa4 ydinlaitoksen aiheuttamaa vahinkoa, jota koskee ydinvastuulaki (484/1972)._NEWLINE_Korjaamattomana tuotteen toimimattomuuden aiheuttava valmistusvirhe ei kuulu tuotevastuuvakuutuksen piiriin, ellei se aiheuta esine- tai henkil\xc3\xb6vahinkoa. Tuotteita valmistavien yritysten on mahdollista vakuuttaa riski siit\xc3\xa4, ettei tuote toimi tai t\xc3\xa4yt\xc3\xa4 vaatimuksia. T\xc3\xa4llaista vakuutusta nimitet\xc3\xa4\xc3\xa4n valmistustakuuvakuutukseksi. Se korvaa myydyn tai luovutetun tuotteen virheellisyyden korjaamisesta aiheutuvia kustannuksia tai tuotteen vaihtamisen uuteen tuotteeseen, jos se on korjaamista halvempaa. Vakuutus korvaa enint\xc3\xa4\xc3\xa4n omakustannushinnan.'